C 421/38
FI
Euroopan unionin virallinen lehti
4.11.2022
Missiofoorumi tarjoaa apua erityisesti kaupungeille, jotka sitoutuvat ilmastoneutraaliuteen vuoteen 2030 mennessä.
Sillä varmistetaan yleinen johdonmukaisuus ja koordinointi koko prosessin ajan ja raportoidaan säännöllisesti edistymisestä ilmastokaupunkisopimusten tekemisessä.
Allekirjoittaessaan ilmastokaupunkisopimuksen kaupungit saavat ”missiomerkin”, joka toimii merkkinä tiukan arviointi­ prosessin läpäisemisestä sekä kaupunkien tekemien sitoumusten korkeasta laadusta ja toteutettavuudesta.
Merkki avaa kohdennettuja rahoitusmahdollisuuksia EU:n rahoitusohjelmissa ja tarjoaa alueille, jäsenvaltioille ja muille julkisille toimijoille mahdollisuuden tukea erittäin näkyviä ilmastoneutraaliutta koskevia toimia edelläkävijäkaupungeissa.
Näin edistetään Euroopan vihreän kehityksen ohjelman tavoitteiden saavuttamiseen tähtääviä toimia.
Koska ilmastokaupunkiso­ pimuksen puitteissa toteutettavat toimet on jo katsottu ympäristön kannalta kestäviksi kestävää sijoittamista helpottavan EU:n kehyksen mukaisesti, merkki lisää sijoittajien tietoisuutta ja luottamusta.
Näin kaupunkien on helpompi houkutella ilmastoon liittyviin toimiinsa rahoitusta muilta julkisilta ja yksityisiltä sijoittajilta.
Euroopan maaperäsopimusta koskeva EU:n missio Missiolla edistetään ja nopeutetaan siirtymistä terveeseen maaperään toteuttamalla kunnianhimoisia toimia 100 alueellisen elävän koealueen ja kärkihankkeen puitteissa.
Tämä yhdistetään kunnianhimoiseen monialaiseen tutkimus- ja innovointi­ ohjelmaan, vankkaan ja yhdenmukaistettuun maaperän seurantakehykseen sekä maaperän tuntemuksen ja viestinnän lisäämiseen kansalaisten osallistamiseksi.
Mission tavoitteet vastaavat täysin EAKR:n toimintapoliittisia tavoitteita saavuttaa vihreämpi, vähähiilinen nollahiilitaloutta kohti siirtyvä ja sopeutumiskykyinen Eurooppa edistämällä puhdasta ja oikeudenmukaista energiasiirtymää, vihreitä ja sinisiä investointeja, kiertotaloutta, ilmastonmuutoksen hillitsemistä ja ilmastonmuutokseen sopeutumista, riskien ennaltaehkäisyä ja hallintaa sekä kestävää kaupunkiliikennettä.
EAKR:llä voi olla merkittävä rooli maaperän terveyden edistämisessä.
Kolmella neljäsosalla NUTS 2 -alueista on älykkään erikoistumisen strategioita maatalous- ja elintarvikealalla, mikä tarkoittaa, että hankkeilla on huomattava potentiaali edistää mission tavoitteita tutkimuksen ja innovoinnin näkökulmasta.
Missiossa hyödynnetään maatalous- ja elintarvikealan temaattista älykkään erikoistumisen foorumia alueiden välisen yhteistyön hyödyntämiseksi ja yhteisten innovointia koskevien investointihankkeiden edistämiseksi mission kannalta merkityksellisillä aloilla.
Temaattinen painopiste ”Vihreämpi, hiiletön Eurooppa” mahdollistaa mission tulosten laajentamisen.
Alueet, jotka ovat määrittäneet älykkään erikoistumisen strategioissaan kestävään maaperän hoitoon ja maankäyttöön liittyviä painopisteitä, voivat hyödyntää mission elävillä koealueilla ja kärkihankkeissa kehitettyjä ja testattuja ratkaisuja ja ottaa niitä laajemmin käyttöön toimintaketjun loppupäässä.
Myös Interregillä voidaan hyvin tehokkaasti edistää mission täytäntöönpanoa käynnistämällä yhteistyötä mission tavoitteiden saavuttamiseksi yli rajojen (rajat ylittävä, kansainvälinen ja alueiden välinen yhteistyö).
Esimerkkejä tästä ovat pilotti- tai demonstrointihankkeet, joissa on ennallistettu kosteikkoja raja-alueilla tai Pohjois-Euroopan valtioiden rajat ylittävillä alueilla, veden aiheuttamaa eroosiota koskeva yhteistyö Etelä-Euroopan valtioiden rajat ylittävillä alueilla ja rajat ylittävillä vesistöalueilla (esimerkiksi Tonava) ja yhteistyö aluesuunnittelun lähestymistavoissa, joissa otetaan asianmukaisesti huomioon maan ja maaperän hoito.